આમ તો મોગલીની વાર્તા કહીએ તો ટાબરિયાં પણ અંકલ કા ટીવી ડબ્બા હૈ જેવો ડાન્સ કરીને આપણી મજાક ઉડાવે. છતાં શૉર્ટકટ મેં જાણી લઈએ કે મામલા ક્યા હૈ. માનવબાળ મોગલી મધ્ય પ્રદેશના સિઓનીના જંગલમાં ભૂલું પડી ગયું છે. વરુઓનું એક ટોળું અને એક બ્લૅક પૅન્થર બગિરા તેનું બેબી-સીટિંગ કરીને મોગલીને મોટો કરે છે. અમેરિકામાં જન્મીને મોટાં થતાં આપણાં દેશી બાળકોની જેમ હવે મોગલી પણ હ્યુમન બૉર્ન કન્ફ્યુઝ્ડ વુલ્ફ છે. તેને બનવું છે સાચું વરુ, પણ છે તો તે માણસ. આ કશમકશમાં ફરતા મોગલી પર વર્ષોથી જંગલના ગબ્બર સિંહ એવા શેરખાન-ધ ટાઇગરનો ડોળો છે. બસ, એક તરફ મોગલી પર્ફેક્ટ વરુ બનવા ટ્રાય કરે છે તો બીજી તરફ શેરખાન મોગલીની ગેમ ઓવર કરવા માટે ઉધામા મચાવી રહ્યો છે. પણ વેઇટ, મોગલી માથે બીજું પણ એક જાયન્ટ સાઇઝનું જોખમ છે. એ તો હવે તમે જુઓ ત્યારે ખબર પડે.